### 6.     Beslutning om godkendelse af kompetenceoverdragelse til ARGO af behandling af organisk affald (KOD) samt drift af kommunens genbrugspladser

**Åbent**

Sagsnr.: 326-2018-23296       J.nr.: 07.00.00           Dokumentnr.:
326-2021-124210

**Sagstype**

Beslutning.

**Resume og sagens baggrund**

ARGOs ni ejerkommuner har besluttet at opgaven omkring behandling
af KOD overdrages til ARGO. Alle ni kommuner har derfor underskrevet en aftale
om kompetenceoverdragelse af opgaven til ARGO. Aftalen er underskrevet af
kommunerne på administrativt niveau. Det er imidlertid et krav fra
Ankestyrelsen, at selve aftalen også fremlægges for Kommunalbestyrelsen til
godkendelse.

ARGO driver genbrugspladser for fem ejerkommuner
(Kalundborg, Køge, Lejre, [adresse] og Roskilde). Der skal også her indgås en aftale
om kompetenceoverdragelse. Aftalen er en formalisering af det eksisterende
samarbejde og medfører ingen ændringer for kommunerne.

Ankestyrelsen har forhåndsgodkendt de to aftaler om
kompetenceoverdragelse.

**Indstillinger**

Direktøren indstiller, at:

1.    Aftalen
om kompetenceoverdragelse af behandlingen af KOD godkendes

2.
Aftalen
om kompetenceoverdragelse af drift af kommunens genbrugspladser godkendes

**Behandling**

Teknik- og Miljøudvalget, Økonomiudvalget, Kommunalbestyrelsen.

**Sagsfremstilling**

Når ARGO på kommunernes vegne,
varetager opgaver på affaldsområdet sker det med udgangspunkt i den kommunale
styrelseslovs § 60.

ARGO udfører i henhold til
vedtægterne grundydelser – herunder for eksempel forbrænding af restaffald -
for alle ni ejerkommuner. Endvidere er der i vedtægten mulighed for, at ARGO
kan udføre tilvalgsydelser for kommunerne. Behandling af madaffald
(kildesorteret organisk dagrenovation - KOD) er en tilvalgsydelse. Drift af
genbrugspladser er ligeledes en tillægsydelse.

Hvad betyder
kompetenceoverdragelse?

Når der foretages en
kompetenceoverdragelse af en opgave til ARGO er det ARGO og dermed ARGOs
bestyrelse, som står for budgetlægningen for opgaven, ligesom ARGO står for
udbud og kontraktindgåelse i forbindelse med afsætning. Aftalen om
kompetenceoverdragelse fastlægger desuden hvad, der er ARGOs opgave, principper
for omkostningsfordeling og retningslinjer for at træde ud af aftalen. Aftaler
om kompetenceoverdragelse vedlægges som bilag til ARGOS vedtægter.

Aftale om behandling af KOD

ARGOs bestyrelse fastlagde på
sit møde den 3. april 2018 en strategi for behandling af KOD. Efterfølgende
tilsluttede alle ni kommuner sig for en fælles behandling af KOD. I det
følgende arbejde blev ARGO opmærksom på, at styrelseslovens § 60 fastlægger, at
der i sådanne tilfælde, hvor ARGO overtager hele ansvaret for en opgave, skal
foreligge en eksplicit aftale om kompetenceoverdragelse, og
at den endelige aftale skal forelægges direkte til godkendelse i Kommunalbestyrelsen.

ARGO fik derfor, med bistand af
Xenia Carlsen udformet en aftale om kompetenceoverdragelse, som blev
forhåndsgodkendt af Ankestyrelsen den 26. marts 2020. Aftalen blev sendt til
underskrift i kommunerne. Da det i de fleste kommuner var Kommunalbestyrelsen,
som havde truffet beslutningen om at overdrage opgaven omkring behandling af
madaffald til ARGO, blev aftalen i otte kommuner underskrevet på administrativt
niveau.

Da ARGO sendte aftalen om
kompetenceoverdragelse til endelig godkendelse i Ankestyrelsen, blev
godkendelsen imidlertid afvist med den begrundelse, at kompetencen til at
godkende aftalerne om kompetenceoverdragelse entydigt ligger hos
kommunalbestyrelserne og ikke kan delegeres.

Kommunalbestyrelserne skal
derfor formelt behandle og godkende den administrativt underskrevne aftale.

Aftale om drift af
genbrugspladser

I forbindelse med udformning af vedtægterne for
KARA/NOVEREN i 2007 var der ikke en forståelse af, at opgaver nævnt i
vedtægterne under tilvalgsydelser ville kræve selvstændig individuel
kompetenceoverdragelse med godkendelse i Ankestyrelsen.

Ankestyrelsen har imidlertid
gjort opmærksom på, at drift af genbrugspladser – selvom det er nævnt som en
tillægsydelse i ARGOs vedtægter - også kræver, at Kommunalbestyrelsen godkender
en aftale om kompetenceoverdragelse. Ankestyrelsen har den 7. maj 2021
forhåndsgodkendt en aftale om kompetenceoverdragelse til ARGO af driften af genbrugspladserne.

Formålet med aftalen er alene at formalisere det mangeårige
samarbejde mellem ARGO og de fem ejerkommuner, der har tilsluttet sig ARGOs
genbrugspladsordning. Vedlagt er ARGOs koncept for genbrugspladser.

**Økonomiske konsekvenser**

Ingen økonomiske konsekvenser. Økonomien er allerede
fastlagt i aftalen om kompetenceoverdragelse. Der foretages afregning på
baggrund af de indvejede mængder – se bilag.

**Bilag**

|  |  |
| --- | --- |
| Bilag 1\_Aftale om ARGOs behandling af KOD | 326-2021-124268 |
| Bilag 2\_Kalundborg Kommune\_Aftale om drift af genbrugspladser | 326-2021-124270 |
| Bilag 3\_Koncept genbrugspladser | 326-2021-124265 |
| Bilag 4\_Notat KOD | 326-2021-124257 |
| Bilag 5\_Notat genbrugspladser | 326-2021-124255 |